open-index/open-wikipedia-markdown huggingface dataset:
Κλάση πλοίου

Με τον ναυτικό όρο **Κλάση πλοίου** (class, ship-class)  χαρακτηρίζεται αφενός η ταξινόμηση πλοίου από τον Νηογνώμονα ή άλλο επίσημο ασφαλιστικό φορέα που παρακολουθεί το πλοίο και αφετέρου η κατηγοριοποίηση ναυπηγηθέντων ή ναυπηγουμένων αδελφών πλοίων,  δηλαδή πλοίων με ίδια ναυπηγικά σχέδια ή ίδιες καινοτομίες είτε ναυπηγικές είτε εξοπλισμού.

* A. *Κλάση πλοίου* (κατά ταξινόμηση): Όταν διενεργείται η ταξινόμηση πλοίου (classification) π.χ. στον αγγλικό νηογνώμονα, υπάρχουν δύο κλάσεις. Η μία φέρει επιμέρους δύο υποκατηγορίες: μία με τα χαρακτηριστικά **100 Α1**, που ση0μαίνει πως όσα πλοία έχουν αυτό το διακριτικό, έχουν ναυπηγηθεί με υλικά και εξοπλισμό υψηλής αντοχής και μια δεύτερη με διακριτικό **100 Α1 freeboard** που σημαίνει πως τα υλικά και ο εξοπλισμός δεν είναι τόσο ικανοποιητικής αντοχής. Οπότε για να αντισταθμισθεί αυτό το μειονέκτημα δίνεται μεγαλύτερο ύψος στα έξαλα (freeboard). Η 2η κλάση ταξινόμησης φέρει τα χαρακτηριστικά **90 Α1** και αφορά σκάφη κάποιας ηλικίας. 
Μετά την ταξινόμηση ο Νηογνώμονας χορηγεί πιστοποιητικό κλάσεως (certificate of class).
Είναι όμως δυνατόν ένα πλοίο να χάσει την προσδιορισθείσα κλάση του όταν πάψει πλέον να τηρεί τις απαιτούμενες προυποθέσεις (π.χ. μετά από ναυτικό ατύχημα) ή όταν δεν συμμορφώνεται σε υποδείξεις των επιθεωρητών (surveyors) μετά από επιθεώρηση και ειδικότερα στη ανά 4ετία επιθεώρηση (special survey). Τα σχετικά με την κλάση των πλοίων περιέχονται σε ετήσιες εκδόσεις του Lloyd's Register of Shipping.

* B. *Κλάση πλοίου* (κατά ναυπήγηση): Εκτός από την παραπάνω ταξινόμηση στη παγκόσμια ναυτική ορολογία καθιερώθηκε να λέγεται κλάση πλοίου και η αρχική ναυπήγηση ενός πλοίου με του οποίου τα ναυπηγικά σχέδια ναυπηγούνται έτερα πλοία είτε  κατά διαστάσεις είτε κατά εξοπλισμό είτε με αμφότερα τα χαρακτηριστικά. Σ΄ αυτή την περίπτωση η κλάση λαμβάνει το όνομα του αρχικού πλοίου. Τέτοιου είδους κλάσεις απαντώνται συνήθως σε ειδικού φορτίου εμπορικά πλοία, όπως ήταν τα Λίμπερτυ, περισσότερο όμως σε ναυπηγήσεις πολεμικών πλοίων. Τέτοιες κλάσεις είναι για παράδειγμα οι κλάσεις των Ναρκαλιευτικών αλλά ακόμη και θωρηκτών όπως υπήρξε το καινοτόμο Θωρηκτό Ντρέντνωτ.

## Σημείωση
Η «κατά ναυπήγηση» κλάση πλοίου δεν θα πρέπει να συγχέεται με τον τύπο πλοίου του οποίου και τυγχάνει σαφώς υποκατηγορία.

Κατηγορία:Πλοίο
Δαμάσκηνο

thumb|right|250px|Δαμάσκηνα
Το **δαμάσκηνο** είναι ένα φρούτο με γλυκιά γεύση και ωραίο άρωμα. Είναι ο καρπός της δαμασκηνιάς. Ανήκει στο γένος Prunus (προύμνος ή προύνος), μαζί με τα ροδάκινα και τα κορόμηλα.

## Προέλευση
Το όνομα *δαμάσκηνο* είναι μεσαιωνικό () και προέρχεται από ουσιαστικοποίηση του επιθέτου *Δαμασκηνός* (που προέρχεται από τη Δαμασκό). Μια κοινή θεωρία είναι ότι το δαμάσκηνο καλλιεργήθηκε για πρώτη φορά στην αρχαιότητα στην περιοχή γύρω από την αρχαία πόλη της Δαμασκού, πρωτεύουσα της σύγχρονης Συρίας, και εισήχθη στη βορειοδυτική Ευρώπη από τους Ρωμαίους. Όμως, ο ιστορικός δεσμός μεταξύ του δαμάσκηνου της ρωμαϊκής εποχής και του βορειοδυτικού ευρωπαϊκού δαμάσκηνου είναι μάλλον αδύναμος παρά την υιοθέτηση του παλαιότερου αυτού ονόματος. Το δαμάσκηνο (λατινικά: damascenum) που περιγράφεται από Ρωμαίους και Έλληνες συγγραφείς της ύστερης αρχαιότητας έχει περισσότερο τον χαρακτήρα ενός γλυκού δαμάσκηνου, που δεν ταυτίζεται με αυτήν την ποικιλία.

## Περιγραφή και χρήσεις
Έχει σχήμα ωοειδές ή ελλειψοειδές και χρώμα βαθύ μπλε ή μοβ όταν ωριμάσει. Τρώγεται νωπό ως φρούτο, ή αποξηραμένο χωρίς να αλλοιωθούν τα θρεπτικά του συστατικά. Γίνεται μαρμελάδα, χυμός και χρησιμοποιείται στη ζαχαροπλαστική. Οι καρποί που προορίζονται για ξήρανση μαζεύονται όταν είναι ώριμοι. Στην συνέχεια τοποθετούνται σε ειδικούς κλιβάνους με θερμοκρασία 65-90 βαθμούς Κελσίου.

Το δαμάσκηνο είναι πλούσιο σε βιταμίνη C. Περιέχει επίσης βιταμίνη Α, ασβέστιο, κυτταρίνη και μαγνήσιο. 

## Παραγωγή
Η Κίνα είναι πρώτη στον κόσμο σε παραγωγή δαμάσκηνων. Ακολουθούν η  Ρουμανία, οι Η.Π.Α και η Σερβία. Στην Ελλάδα η οργανωμένη καλλιέργεια είναι περιορισμένη και γίνεται κυρίως στο βορειότερο τμήμα της χώρας: στη Θεσσαλία και τη Μακεδονία. Το δαμάσκηνο είναι επίσης χαρακτηριστικό προϊόν της Σκοπέλου.

## Δείτε επίσης
* Δαμασκηνιά
* Πράουστο

## Παραπομπές

## Εξωτερικοί σύνδεσμοι
* 
* 

Κατηγορία:Φρούτα
Κατηγορία:Δρύπες
British Motor Holdings

Η **British Motor Holdings** (BMH - Μπρίτις Μότορ Χόλντινγκς) ήταν μια αυτοκινητοβιομηχανία του Ηνωμένου Βασιλείου που δημιουργήθηκε ως μια προσπάθεια να σταματήσει η καθοδική πορεία της βρετανικής αυτοκινητοβιομηχανίας το 1960.  

## Ιστορία της ΒΜΗ
Η κυβέρνηση των Εργατικών ανέβηκαν στην εξουσία σε μια περίοδο που η βρετανική βιομηχανία ακολουθούσε καθοδική πορεία. Ήδη η μεγαλύτερη τότε αυτοκινητοβιομηχανία της Βρετανίας και 4η μεγαλύτερη στον κόσμο, η **[[British Motor Corporation]]** (BMC - Μπρίτις Μότορς) αντιμετώπιζε τεράστιες οικονομικές δυσκολίες. Η κυβέρνηση αποφάσισε τότε πως η θεραπεία αυτών των προβλημάτων βρισκόταν σε συγχωνεύσεις με άλλες εταιρείες. Η Chrysler (Κράισλερ) εξαγόραζε τον βρετανικό όμιλο Rootes, η Leyland Motors είχε εξαγοράσει τη Standard Triumph και η Rover είχε ήδη γίνει μια από τις ισχυρότερες αυτοκινητοβιομηχανίες. Ως αποτέλεσμα, η British Motor Corporation αντιμετώπιζε τεράστια προβλήματα και ένα ολοένα και μικρότερο ποσοστό αγοράς. Έτσι, το 1966 η BMC υπέκυψε στις πιέσεις και μαζί με την **Pressed Steel Company** και την **[[Jaguar]]** δημιούργησε τη **British Motor Holdings** (BMH). Η εξαγορά της Pressed Steel άνοιξε το κουτί της Πανδώρας στη βρετανική αυτοκινητοβιομηχανία, αφού αυτή η εταιρεία παρήγαγε τα αμαξώματα και τις πλατφόρμες για τα αυτοκίνητα των περισσότερων βρετανικών αυτοκινητοβιομηχανιών, μεταξύ των οποίων της Triumph, της Rover, της MG, της Rolls Royce, της Alvis, κλπ. Έτσι η ΒΜΗ ήξερε πλέον όλα τα μυστικά των ανταγωνιστών της.

Από την οπτική γωνία της Jaguar, η συγχώνευση έγινε διότι ο Sir William Lyons (Σερ Ουίλιαμ Λάιονς), ο διευθύνων σύμβουλος και ιδρυτής της εταιρείας πολύ σύντομα θα αποσυρόταν και δεν είχε διάδοχο για να αναλάβει τα ηνία. Ο μόνος γιος του John Lyons (Τζων Λάιονς) είχε σκοτωθεί σε αυτοκινητιστικό δυστύχημα το 1955 και όλα τα υπόλοιπα μέλη του διοικητικού συμβουλίου είχαν σχεδόν την ηλικία του Sir Lyons. 

Φυσικά και η εξαγορά της Pressed Steel έπαιξε το ρόλο της, αφού όλα τα αμαξώματα και οι πλατφόρμες της Jaguar κατασκευάζονταν από αυτήν την εταιρεία, που τώρα ανήκε στη BMC.

Από την οπτική γωνία της BMC, η Jaguar Cars ήταν ελκυστική αφού είχε μεγάλη επιτυχία στην αμερικανική αγορά και ήταν εξαιρετικά κερδοφόρα εκείνη την περίοδο.

## Οι μάρκες
Με τη συγχώνευση η BMH κληρονόμησε ένα σεβαστό αριθμό βρετανικών αυτοκινητοβιομηχανιών:

* Από τη *Jaguar Cars* κληρονόμησε:
** Jaguar
** Daimler Motor Company
** Coventry Climax

* Από τη *BMC* κληρονόμησε:
** Austin Motor Company
** Morris Motor Company
** MG
** Riley
** Wolseley
** Vanden Plas
** BMC

## Το τέλος της ΒΜΗ
Η BMH δεν άντεξε πολύ διότι το 1968, αντιμετωπίζοντας ακόμη πολλά προβλήματα, συγχωνεύθηκε με την ανθούσα Leyland Motor Corporation (LMC) δημιουργώντας την British Leyland Motor Corporation (BLMC).

## Χρονολογίες

## Εξωτερικοί σύνδεσμοι
* Ιστορία της ΒΜΗ (στα αγγλικά)

Κατηγορία:Πρώην αυτοκινητοβιομηχανίες
Κατηγορία:Βρετανικές αυτοκινητοβιομηχανίες
Στέφανος Μαυρογένης

Ο **Στέφανος Μαυρογένης** (1750-1821) ήταν Έλληνας δραγουμάνος του Στόλου και Μέγας Λογοθέτης του Πατριαρχείου.

## Βιογραφία
Γεννήθηκε στη Μύκονο το 1750 και ήταν γιος του Δημητρίου Μαυρογένη και της Ειρήνης Καλογερά. Καταγόταν από την αριστοκρατική οικογένεια των Μαυρογένηδων, η οποία ήταν κλάδος της οικογένειας Μοροζίνι. Ήταν ανιψιός του Νικολάου διερμηνέα του στόλου και πρίγκιπα της Βλαχίας.

Διορίστηκε δραγουμάνος του στόλου (en) και συνόδευσε τον ναύαρχο Χασάν Τζεζάερλη στην εκστρατεία της Αιγύπτου κατά των Μαμελούκων το 1786. Επίσης ήταν μεσολαβητής της Υψηλής Πύλης με τον Λάμπρο Κατσώνη. Στις 17 Μαΐου 1788 διορίστηκε Μέγας Λογοθέτης του Πατριαρχείου αντικαθιστώντας τον Αλέξανδρο Μάνο. Οι σχέσεις του με τον θείο του Νικόλαο Μαυρογένη ήταν προβληματικές με αποτέλεσμα το 1790 να εξοριστεί στη Ρόδο. Με την επιστροφή του στην Κωνσταντινούπολη, αποσύρθηκε στο παλάτι του στα Θεραπειά, όπου έμεινε αδρανής για ένα μεγάλο χρονικό διάστημα. Το 1821 και ενώ η επανάσταση των Ελλήνων είχε ξεσπάσει, εμφανίζεται και ζητάει να επανέλθει στη θέση του Μεγάλου Λογοθέτη, την οποία κανένας Φαναριώτης δεν ήθελε εκείνη τη χρονική στιγμή. Τελικά οι Τούρκοι τον αποκεφάλισαν, την ίδια ημέρα που κρέμασαν τον Πατριάρχη Γρηγόριο Ε΄.

Ήταν παντρεμένος με τη Ζαφείρα Σούτσου και είχε τέσσερα παιδιά. Ανιψιά του ήταν η Μαντώ Μαυρογένους.

Κατηγορία:Δραγουμάνοι του στόλου
Κατηγορία:Οικογένεια Μαυρογένη
Κατάλογος διαστημικών υπηρεσιών

μικρογραφία|Η εκτόξευση στις 12 Απριλίου στο Pad 39A του STS-1, λίγα δευτερόλεπτα μετά τις 7 π.μ., μεταφέρει τους αστροναύτες Τζον Γιανγκ και Ρόμπερτ Κρίπεν σε μια τροχιακή αποστολή για τη Γη που είχε προγραμματιστεί να διαρκέσει 54 ώρες, η οποία ολοκληρώθηκε με προσγείωση χωρίς ισχύ στην αεροπορική βάση Έντουαρντς στην Καλιφόρνια.
Οι **διαστημικές υπηρεσίες** ανά τον κόσμο:

# Γραφείο για τις Υποθέσεις του Εξώτερου Διαστήματος (*United Nations - Office for Outer Space Affairs-OOSA*) (O.H.E.)
# Ευρωπαϊκός Οργανισμός Διαστήματος (*European Space Agency-ESA*) (Ευρώπη)
# Διαστημική Υπηρεσία της Αργεντινής (*Argentinian Space Agency*) (Αργεντινή)
# Διαστημική Υπηρεσία της Βραζιλίας (*Brazilian Space Agency*) (Βραζιλία)
# Διαστημική Υπηρεσία του Καναδά (*Canadian Space Agency*) (Καναδάς)
# Εθνική Υπηρεσία Διαστήματος της Κίνας (*China National Space Administration - CNSA*) (Κίνα)
# Ροσκόσμος (*State Space Corporation ROSCOSMOS*) (Ρωσία)
# Ινδικός Οργανισμός Διαστημικής Έρευνας (*Indian Space Research Organisation-FSA*) (Ινδία)
# Διαστημική Υπηρεσία του Ιράν (*Iranian Space Agency*) (Ιράν)
# Ιαπωνική Υπηρεσία Αεροδιαστημικής Έρευνας (*Japan Aerospace Exploration Agency - JAXA*) (Ιαπωνία)
# Εθνική Υπηρεσία Αεροναυτικής και Διαστήματος (*National Aeronautics and Space Administration-NASA*) (ΗΠΑ) 
# Εθνική Διαστημική Υπηρεσία της Ουκρανίας (*National Space Agency of Ukraine*) (Ουκρανία)
# Επιτροπή Ερευνών Διαστήματος και Ανώτερης Ατμόσφαιρας (*Space and Upper Atmosphere Research Commission*) (Πακιστάν)
# Διαστημική Υπηρεσία του Ηνωμένου Βασιλείου (*UK Space Agency*) (Ηνωμένο Βασίλειο)

Στην Ελλάδα υπάρχουν το Ελληνικό Κέντρο Διαστήματος, το *Ινστιτούτο Διαστημικών Εφαρμογών και Τηλεπισκόπησης *http://www.space.noa.gr του Εθνικού Αστεροσκοπείου Αθηνών και η έδρα του *Τομέα Τηλεπικοινωνιών και Διαστημικής*https://web.archive.org/web/20101017221405/http://www.ee.duth.gr/pt3 του Δημοκρίτειου Πανεπιστημίου Θράκης, στο τμήμα Ηλεκτρολόγων Μηχανικών και Μηχανικών Υπολογιστών.

## Παραπομπές
Θεοδόσιος Α΄ Αλεξανδρείας

Ο **Θεοδόσιος Α΄** ήταν Πάπας και Πατριάρχης Αλεξανδρείας και πάσης Αφρικής το έτος 537. Ασπάστηκε το Μονοφυτισμό, καθαιρέθηκε από το Θρόνο και βρήκε καταφύγιο στην Αυτοκρατορική Αυλή της Θεοδώρας. Θεωρείται ο πνευματικός πατέρας του Ιακώβου Βαραδαίου από την Ορμίσδα. 

Κατηγορία:Πατριάρχες Αλεξανδρείας και πάσης Αφρικής
Κατηγορία:Πάπες Αλεξανδρείας
Κατηγορία:Βυζαντινοί του 6ου αιώνα
Κατηγορία:Επίσκοποι του 6ου αιώνα
Διεθνής Έκθεση Βιβλίου (Φραγκφούρτη)

Η **έκθεση βιβλίων της Φραγκφούρτης** (γερμανικά: *Frankfurter Buchmesse*) είναι η μεγαλύτερη εμπορική έκθεση βιβλίων στον κόσμο, οργανώνεται ετησίως στα μέσα Οκτωβρίου στης εγκαταστάσεις της Messe Frankfurt στη Φραγκφούρτη. Οι αντιπρόσωποι από τους εκδοτικούς οίκους από όλο τον κόσμο έρχονται στην έκθεση βιβλίων προκειμένου να συζητηθούν τα διεθνή δικαιώματα έκδοσης και οι αμοιβές χορήγησης αδειών. 

Η έκθεση οργανώνεται από μια θυγατρική επιχείρηση της γερμανικής ένωσης εκδοτών και βιβλιοπωλών και πραγματοποιείται κάθε Οκτώβριο. 
Συμμετέχουν περίπου 6.700 εκθέτες και έρχονται περισσότερο από 270.000 επισκέπτης στις πέντε ημέρες.
Η έκθεση βιβλίων της Φραγκφούρτης είναι ένα μεγάλο γεγονός μάρκετινγκ για την προώθηση των βιβλίων, αλλά είναι επίσης ένα σημαντικό γεγονός για πώλησης και διαπραγματεύσεις των διεθνών δικαιωμάτων και αδειών. 

## Ιστορία
thumb|Ο κατάλογος της έκθεσης του 1573
Η έκθεση βιβλίων της Φραγκφούρτης έχει μια παράδοση πάνω από 500 χρόνων. Σύντομα μετά από τον Γουτεμβέργιο (εφευρέτη της τυπογραφίας), από την πόλη του Μάιντς , η πρώτη έκθεση βιβλίων οργανώθηκε από βιβλιοπώλες. 
Μέχρι το τέλος του 17ου αιώνα, ήταν η σημαντικότερη έκθεση βιβλίων στην Ευρώπη. Μετά από τον 2ο παγκόσμιο πόλεμο, η πρώτη έκθεση βιβλίων πραγματοποιήθηκε πάλι το 1949 στην εκκλησία του Αγ. Παύλου στο κέντρο της πόλης.

Κατά την έκθεση του 1978 ιδρύθηκε και το βραβείο Ντάϊγκραμ, όπου βραβεύεται ο πιο ασυνήθιστος τίτλος βιβλίου.

## Η έκθεση βιβλίων σε αριθμούς
* Στην έκθεση βιβλίων του 2004, 6.691 εκθέτες και 79 εθνικές και συλλογικές επιδείξεις παρουσιάστηκαν σε μια έκταση περίπου 164.000 τετραγωνικών μέτρων. 
* παρουσιάστηκαν συνολικά 104.566 νέες δημοσιεύσεις από τα συνολικά εκθέματα 350.619 τίτλων. 
* 270.413 άνθρωποι ήρθαν στην έκθεση βιβλίων της Φραγκφούρτης κατά τη διάρκεια των πέντε ημερών του γεγονότος το 2004, 173.943 από αυτούς ήταν εμπορικοί επισκέπτες. 
* 12.275 δημοσιογράφοι από 92 χώρες αναγνωρίστηκαν για την έκθεση το 2004 βιβλίων. 
* 1.300 λογοτεχνικοί μεταφραστές παρατίθενται στον λεπτομερή κατάλογο βιβλίων της Φραγκφούρτης. 
* Συνολικά 2.855 γεγονότα παρουσιάστηκαν στα πλαίσια της έκθεσης βιβλίων της Φραγκφούρτης.

## Παραπομπές


Ε
Ε
Κατηγορία:Εκθέσεις
Μπραζίλια

Η **Μπραζίλια** () είναι η πρωτεύουσα της Βραζιλίας, με πληθυσμό 2.282.049 κατοίκων. Τοποθετημένη στην Ομοσπονδιακή Περιοχή (), η πόλη είναι διάσημη για τη μοντέρνα και τολμηρή αρχιτεκτονική της και την ταχεία ανάπτυξη του πληθυσμού της.

## Θέση
Η Μπραζίλια είναι μια ανεξάρτητη ομοσπονδιακή περιοχή, που δημιουργήθηκε με απόφαση του Προέδρου της Βραζιλίας Ζουσελίνο Κουμπιτσέκ (*Juscelino Kubitschek*) μέσα στην πολιτεία του Γοϊάς. Η περιοχή οριοθετείται από τον ποταμό Πρέτο στην ανατολή και από τον ποταμό Ντεσκομπέρτο στη δύση.

Η Μπραζίλια είναι τοποθετημένη στο *Κεντρικό Πλάναλτο*, ένα υψηλό οροπέδιο 1000 μέτρων. Απέχει 207 χιλιόμετρα από την Γκοϊάνια, 1.531 χιλιόμετρα από το Σαλβαδόρ, 930 χιλιόμετρα από το Ρίο ντε Τζανέιρο, 716 χιλιόμετρα από το Μπέλο Οριζόντε και 1.015 χιλιόμετρα από το Σάο Πάολο.

## Ιστορία
Το σχέδιο πόλης σχεδιάστηκε από τον Λούσιο Κόστα και όλα τα σημαντικότερα κτήρια από τον Όσκαρ Νίεμαϊερ. Η πόλη χτίστηκε με κολοσσιαίο κόστος μέσα σε 41 μήνες, από το 1956 μέχρι τις 21 Απριλίου του 1960 οπότε και εγκαινιάστηκε. Αποκύημα ενός ψυχρού φορμαλισμού που βύθισε σε κρίση ολόκληρη τη σύγχρονη αρχιτεκτονική, η Μπραζίλια εντυπωσίασε ωστόσο το πλήθος με τους δίδυμους πύργους της γραμματείας του κοινοβουλίου ή το προεδρικό "Ανάκτορο της Αυγής" -που κάποιοι αποκάλεσαν "Καρδιογράφημα του αρχιτέκτονα Νίεμαϊερ". Το 2001 εγκαινιάστηκε το Μετρό Μπραζίλιας. Σήμερα το κέντρο της πόλης είναι μέρος της παγκόσμιας κληρονομιάς της UNESCO.

## Φωτογραφίες

Αρχείο:Vista parcial do Distrito Federal, Brasil.jpg|Η Μπραζίλια: δορυφορική εικόνα, 1990


## Παραπομπές


## Εξωτερικοί σύνδεσμοι

* 
* 

Κατηγορία:Πόλεις της Βραζιλίας
Κατηγορία:Μνημεία Παγκόσμιας Κληρονομιάς στη Βραζιλία
Κατηγορία:Πρωτεύουσες της Νότιας Αμερικής
Κατηγορία:Πόλεις που οικοδομήθηκαν για να γίνουν πρωτεύουσες
Οικογένεια Γκίλμορ

Η ***Οικογένεια Γκίλμορ*** (**Gilmore Girls**) ήταν μία εβδομαδιαία ωριαία αμερικανικής παραγωγής κοινωνική χιουμοριστική τηλεοπτική σειρά της Έιμυ Σέρμαν-Παλλαντίνο (Amy Sherman- Palladino) και του άντρα της Ντάνιελ Παλλαντίνο (Daniel Palladino). Προβλήθηκε απο το 2000 ως το 2006 από το αμερικανικό κανάλι The WB και από νέο κανάλι The CW των Η.Π.Α. προβλήθηκε η τελευταία σεζόν τής σειράς, 2006-2007. Στην Ελλάδα προβλήθηκε απο το Star Channel. Η σειρά διήρκεσε επτά σεζόν.

Η πολυβραβευμένη τηλεοπτική σειρά περιγράφει την ζωή της Λορελάι Γκίλμορ (Lorelai Victoria Gilmore) (Λόρεν Γκράχαμ) που μεγαλώνει μόνη της την κόρη της Ρόρι Γκίλμορ (Lorelai Leigh "Rory" Gilmore) (Αλέξις Μπλέντελ) στην φανταστική μικρή πόλη Σταρς Χόλοου (Star Hollow) στην πολιτεία Κοννέκτικατ (Connecticut) των Η.Π.Α., περίπου 30 λεπτά μακριά από το Χάρτφορντ της ίδιας πολιτείας.

## Πρωταγωνιστές

### Κεντρικό καστ

* **Lorelai Gilmore** (Lauren Graham)
* **Rory Gilmore** (Alexis Bledel)
* **Luke Danes** (Scott Patterson)
* **Sookie St. James** (Melissa McCarthy)
* **Lane Kim** (Keiko Agena)
* **Michel Gerard** (Yanic Truesdale)
* **Paris Geller** (Liza Weil) 
* **Dean Forester** (Jared Padalecki) 
* **Jess Mariano** (Milo Ventimiglia) 
* **Jason Stiles** (Chris Eigeman)
* **Logan Huntzberger** (Matt Czuchry)
* **Kirk Gleason** (Sean Gunn)
* **Emily Gilmore** (Kelly Bishop)
* **Richard Gilmore** (Edward Herrmann)
* **Christopher Hayden** (David Sutcliffe)

* **Μουσική τίτλων τέλους**: "Where You Lead" by Κάρολ Κινγκ and Λουίζ Γκόφίν

## Λεπτομέρειες παραγωγής

* **Παραγωγοί**: Amy Sherman-Palladino, Daniel Palladino, Gavin Polone, David S. Rosenthal 
* **Δημιουργός**: Amy Sherman-Palladino 
* **Συνθέτης του μουσικού θέματος**: Karole King, Luisse Goffin

## Εξωτερικοί σύνδεσμοι
*  ''Gilmore Girls'' official site
*  Gilmore Girls στο The Internet Movie Database

Κατηγορία:Αμερικανικές τηλεοπτικές σειρές
Κατηγορία:Τηλεοπτικές σειρές του The CW
Πάλμενγκαρτεν

Το **Πάλμενγκαρτεν** (γερμανικά: *Palmengarten*) είναι ένας από τους δύο βοτανικούς κήπους της Φραγκφούρτης και βρίσκεται στην περιοχή Westend. Χρηματοδοτήθηκε ιδιαιτέρως και εφαρμόστηκε από τον αρχιτέκτονα Heinrich Siesmayer. Οι εργασίες ολοκληρώθηκαν το 1871. Ο αμερικανικός διασκεδαστής Μπούφαλο Μπιλ διοργάνωσε εδώ ένα Western-Show το 1890.

Τα βοτανικά εκθέματα είναι τοποθετημένα σύμφωνα με την προέλευσή τους στον ελεύθερο χώρο ή στα θερμοκήπια, τα οποία περιέχουν επίσης τις πολυάριθμες τροπικές και υποτροπικές εγκαταστάσεις. Με 29 εκτάρια, είναι ο μεγαλύτερος κήπος του είδους του στη Γερμανία.

Το 1992 τελείωσε η αναδημιουργία του κήπου. Δίπλα στο Πάλμενγκαρτεν είναι ο βοτανικός κήπος της Φραγκφούρτης, ο οποίος ανήκει στο τμήμα της βιολογίας του Πανεπιστημίου Φραγκφούρτης.

## Εξωτερικοί σύνδεσμοι
*
*Επίσημη ιστοσελίδα του Palmengarten Frankfurt

Κατηγορία:Φραγκφούρτη
Κατηγορία:Κήποι
Λομέ

Η **Λομέ** () είναι η πρωτεύουσα του Τόγκο. Ο κατ' εκτίμηση πληθυσμός της είναι 700.000 (1998). Τοποθετημένη στον κόλπο της Γουινέας, είναι το διοικητικό και βιομηχανικό κέντρο της χώρας. Η πόλη εξάγει καφέ, κακάο και καρύδες.

Η πόλη βρίσκεται στην περιφέρεια Μαριτίμ.

## Δείτε επίσης
*Εθνική Βιβλοθήκη του Τόγκο

## Εξωτερικοί σύνδεσμοι
* 

Κατηγορία:Πόλεις του Τόγκο
Κατηγορία:Πρωτεύουσες της Αφρικής
Κατάλογος πόλεων του Αζερμπαϊτζάν

Αυτός είναι ο **κατάλογος πόλεων του Αζερμπαϊτζάν**. Το Αζερμπαϊτζάν είναι μια χώρα στην περιοχή του Νότιου Καυκάσου, στο σταυροδρόμι μεταξύ της Νοτιοδυτικής Ασίας και Νοτιοανατολικής Ευρώπης. Συνολικά, το Αζερμπαϊτζάν έχει 77 πόλεις (συμπεριλαμβάνονται 12 πόλεις εθνικού επιπέδου, οι οποίες ανήκουν σε ξεχωριστή επαρχία), 64 μικρότερες πόλεις τάξης ραγιόν (υποδιαίρεση των επαρχιών), και μια πόλη με ειδικό νομικό καθεστώς. Ακολουθούνται από 257 οικισμούς αστικού τύπου και 4.620 χωριά.

## Πόλεις στο Αζερμπαϊτζάν

Στο Αζερμπαϊτζάν 77 οικισμοί αποτελούν πόλεις (, σαχάρ). Αυτές είναι οι παρακάτω:

*Αγντάμ
*Αγντάς
*Αγσού 
*Αγσταφά
*Αγτζαμπαντί 
*Ασταρά
*Γιαρντιμλί 
*Γιεβλάχ
*Γκαζάχ 
*Γκαμπαλά
*Γκανταμπάι
*Γκαντζά
*Γκαχ 
*Γκουμπά
*Γκουμπαντλί
*Γκορανμπόι
*Γκιοϊγκιόλ 
*Γκιοϊτσάι
*Ζαγκατάλα
*Ζανγκιλάν 
*Ζαρντάμπ  
*Ιμισλί
*Ισμαϊλή
*Καλμπατζάρ 
*Κουρνταμίρ 
*Λανκαράν
*Λατσίν 
*Λερίκ 
*Μασαλλή 
*Μινγκατσεβίρ
*Μπακού (πρωτεύουσα)
*Μπαλακάν
*Μπαμπέκ 
*Μπαρντά
*Μπεϊλαγκάν 
*Μπιλασουβάρ 
*Ναφταλάν
*Ναχιτσεβάν
*Νεφτσαλά
*Ντασκασάν  
*Ογούζ
*Ορντουμπάντ
*Ουτζάρ 
*Σαατλή
*Σακί
*Σαλιάν
*Σαμαχή
*Σαμκίρ 
*Σαμπιραμπάντ
*Σαμπράν 
*Σαρούρ
*Σαχβούζ
*Σιαζάν 
*Σιρβάν
*Σουμγκαγήτ
*Σουσά
*Ταρτάρ
*Τζαλιλαμπάντ
*Τζαμπραγήλ 
*Τζουλφά
*Τοβούζ
*Χανκεντί
*Χατζιγκαμπούλ 
*Χατσμάζ 
*Χοτζαβέντ
*Χοτζαλί 
*Χηρνταλάν 

## Πολυπληθέστερες πόλεις
Κατάλογος των δέκα μεγαλύτερων πόλεων, συμπεριλαμβανομένου του Μπακού, ταξινομημένες σύμφωνα με τον αστικό πληθυσμό του 2018.

## Παραπομπές


Αζερμπαιτζαν
Πόλεις στο Αζερμπαϊτζάν
Μυγοσκοτώστρα

thumb|right|Μυγοσκοτώστρα

Η **μυγοσκοτώστρα** είναι ένα εργαλείο το οποίο χρησιμεύει για να σκοτώνει κανείς ενοχλητικά έντομα. Συνήθως χρησιμοποιείται για τις μύγες, από τις οποίες πήρε και το όνομά της. Αποτελείται από ένα επίμηκες κομμάτι, στην άκρη του οποίου είναι στερεωμένο ένα σχετικά ελαφρύ και εύκαμπτο τετράγωνο, κυκλικό ή παραλληλόγραμμο φύλλο. Για την αποτελεσματική χρήση του χρειάζεται να αναπτύξει κανείς ιδιαίτερη τεχνική, η οποία βασίζεται στην απότομη αύξηση της ταχύτητας της μυγοσκοτώστρας, έτσι ώστε να μην προλάβει να αντιδράσει το έντομο-στόχος της.

Η μυγοσκοτώστρα έχει διαφορετική χρήση από παρόμοια αντικείμενα (μυγοδιώχτες) με κύρια χρήση την απομάκρυνση (και όχι το σκότωμα) ενοχλητικών εντόμων.

## Ιστορία
thumb|Μυγοσκοτώστρα
Ως εφευρέτης της μυγοσκοτώστρας περίπου με την σημερινή της μορφή αναφέρεται ο Αμερικανός **Ρόμπερτ Ρ. Μοντγκόμερι** (άγνωστο πότε γεννήθηκε και πέθανε), το 1900. Μέχρι τότε, χρησιμοποιούσαν διπλωμένες εφημερίδες για να σκοτώνουν τις μύγες.

Ο Μοντγκόμερι πούλησε την εφεύρεσή του (δίπλωμα ευρεσιτεχνίας) στον Τζον . Μπένετ, ο οποίος τελειοποίησε το σχέδιο του Μοντγκόμερι.

## Παραπομπές


Κατηγορία:Εργαλεία
Nuffield Organisation

Η **Nuffield Organisation** ήταν αυτοκινητοβιομηχανία της Μεγάλης Βρετανίας.

## Ιστορία
Το όνομά της προήλθε από τον ιδρυτή της, τον William Morris (Ουίλιαμ Μόρις), 1ο Κόμη του Nuffield. Ιδρύθηκε το 1938 μετά τη συγχώνευση της Morris (που είχε ήδη αποκτήσει την Wolseley Motors το 1927) με τις MG και Riley. Στην ιεραρχία της εταιρείας βρισκόταν και ο Leonard Lord (Λέοναρντ Λορντ), ο οποίος μετά από προσωπική διαμάχη με τον Morris αποχώρησε και κατέλαβε υψηλή θέση στην αιώνια αντίπαλο της Morris Motor Company, την Austin, της οποίας διευθυντής ήταν τότε ο ιδρυτής της, Herbert Austin (Χέρμπερτ Ώστιν). Μετά την αποχώρηση του Austin ο Lord ανέλαβε τα ηνία της Austin Motors και έπειτα ακολούθησε ο Δεύτερος Παγκόσμιος Πόλεμος.

Κατά τη διάρκεια του Β' Π.Π. η Nuffield συμμετείχε στην παραγωγή πολεμικού υλικού. Μεταξύ των προϊόντων της ήταν και ο κινητήρας Liberty L-12 για χρήση σε βρετανικά τανκ της εποχής. Το 1939 μια από τις θυγατρικές της είχε τη δυνατότητα να εμπλακεί στην παραγωγή του τεθωρακισμένου Covenanter, αλλά προτίμησε να εξελίξει τη δική της εκδοχή πάνω στο σχέδιο, το οποίο κατέληξε να είναι το τεθωρακισμένο Crusader. Ακολούθησε το τεθωρακισμένο Cavalier που χρησιμοποιούσε τον ίδιο κινητήρα Liberty.

Παράλληλα, τα επιβατικά οχήματα της Morris χρησιμοποιήθηκαν ως πολεμικά οχήματα, μεταξύ αυτών το Morris C8.

Με το τέλος του Β' Π.Π. η παραγωγή επιβατικών αυτοκινήτων άρχισε και πάλι. Αμέσως ο William Morris αποφάσισε να αποσυρθεί και ακολούθησε η εξαγορά της εταιρείας του από την Austin του Leonard Lord. Με την εξαγορά αυτή δημιουργήθηκε η 4η μεγαλύτερη αυτοκινητοβιομηχανία του κόσμου, η British Motor Corporation (BMC - Μπρίτις Μότορ) το 1952.

## Χρονολογίες

## Εξωτερικοί Σύνδεσμοι
* Ιστορία της Nuffield/Morris (στα αγγλικά)

Κατηγορία:Πρώην αυτοκινητοβιομηχανίες
Κατηγορία:Βρετανικές αυτοκινητοβιομηχανίες
Ατριχόρνις

Οι **ατριχόρνιθες** είναι ομάδα πτηνών του Νέου Κόσμου που είναι γνωστά για την ικανότητά τους να μιμούνται τις φωνές άλλων πουλιών. Ανήκουν στην οικογένεια των Μιμίδων (*Mimidae*) και εμφανίζονται σε 17 είδη, χωρισμένα σε 4 γένη.

Τα περισσότερα είδη είναι τροπικά, αλλά ο ατριχόρνις ο βόρειος απαντάται στις ΗΠΑ και στον Καναδά. Γενετικοί έλεγχοι έχουν δείξει ότι οι ατριχόρνιθες είναι στενοί συγγενείς με τα ψαρόνια. 

Η λέξη «Melanotis» προέρχεται από τις ρίζες από την αρχαία ελληνική *μελαν/ό* και *-ὠτ* "αυτί" 

## Γένη και είδη

*Γένος **Μελανώτης** (Melanotis)
** Γαλάζιος ατριχόρνις *Melanotis caerulescens* - *Μελανώτης ο κυανωπός*
** Μπλε και άσπρος ατριχόρνις *Melanotis hypoleucus* - *Μελανώτης ο υπόλευκος* 
*Γένος **Μιμώδης** (Mimodes)
** Ατριχόρνις του (νησιού) Σοκόρο *Mimodes graysoni* - *Μιμώδης του Γκρέισον* 
*Γένος **Μίμος** (Mimus)
** Ατριχόρνις με καφέ πλάτη *Mimus dorsalis* - *Μίμος ο ραχιαίος* 
** Τροπικός ατριχόρνις *Mimus gilvus* - *Μίμος ο κίτρινος* 
** Ατριχόρνις των Μπαχάμας *Mimus gundlachii* - *Μίμος του Γκούντλαχ* 
** Ατριχόρνις με μακριά ουρά *Mimus longicaudatus* - *Μίμος ο μάκρουρος* 
** Ατριχόρνις με μεγάλο ράμφος *Mimus magnirostris* - *Μίμος ο μεγάραμφος* 
** Ατριχόρνις της Παταγονίας *Mimus patagonicus* - *Μίμος ο παταγονικός* 
** Βόρειος Ατριχόρνις * Mimus polyglottos* - *Μίμος ο πολύγλωσσος * 
** Ατριχόρνις με σχεδιασμένα φρύδια *Mimus saturninus* - *Μίμος ο σατορνίνος* 
** Ατριχόρνις της Χιλής *Mimus thenca* - *Μίμος η θένκα* 
** Ατριχόρνις με λευκή ζώνη *Mimus triuris*
*Γένος ** Νεσομίμος ** (Nesomimus) (*είδη των [[Νησιά Γκαλαπάγκος|Νησιών Γκαλαπάγκος]]*)
** Ισπανικός ατριχόρνις *Nesomimus mcdonaldi* - *Νεσομίμος του ΜακΝτόναλντ* 
** Ατριχόρνις του αγίου Χριστοφόρου *Nesomimus melanotis* - *Νεσομίμος ο μελανώτης* 
** Ατριχόρνις των (νησιών) Γκαλαπάγκος *Nesomimus parvulus* - *Νεσομίμος ο µικρούλης* 
** Ατριχόρνις της (νήσου) Φλορεάνα *Nesomimus trifasciatus* (εξαιρετικά σπάνιο) - *Νεσομίμος ο τριταινιωτός*

## Πηγές


## Εξωτερικοί σύνδεσμοι
* Άρθρο που συνδέει τους ατριχόρνιθες με συγγενείς τους
* Μια εικόνα
* Βίντεο με ατριχόρνιθες στην Internet Bird Collection

Κατηγορία:Μιμίδες
Κατηγορία:Σύμβολα του Μισισίπι
Πολέμου κίνδυνος

Ο όρος αυτός που απαντάται κυρίως στο πληθυντικό **Πολέμου κίνδυνοι** (war risks) αποτελεί σημαντικό όρο τόσο στα ναυλοσύμφωνα όσο και στη θαλάσσια ασφάλιση.

Ως όρος των ναυλοσυμφώνων περιλαμβάνει πρώτα την "γενική ρήτρα πολέμου" και κατά δεύτερο προσδιορίζει σε τι ενέργειες θα προβεί το πλοίο σε καιρό πολέμου ή βρεθεί σε εμπόλεμη περιοχή και δεν έχει λάβει σαφείς εντολές των συμβαλλομένων.

Ως όρος στη θαλάσσια ασφάλιση αποτελεί ιδιαίτερη κάλυψη κινδύνου κατά περίπτωση (σε εμπόλεμη θαλάσσια περιοχή, αποκλεισμού λιμένος κλπ.) επεκτεινόμενη τόσο επί του πλοίου, και του φορτίου όσο και επί του ναύλου.

## Δείτε επίσης
*Αλληλασφάλεια (ναυτιλία)

Κατηγορία:Θαλάσσια ασφάλιση
Κατηγορία:Ναυλοσύμφωνα
Νεκροταφείο

μικρογραφία|Νεκροταφείο
**Νεκροταφείο** (ή **Κοιμητήριο**) ονομάζεται ο χώρος ο προορισμένος για την ταφή των νεκρών. Στην Ελλάδα συνηθίζεται η φύτευση κυπαρισσιών στα **νεκροταφεία**. Κοντά στα νεκροταφεία υπάρχουν συνήθως μαρμαράδικα - καταστήματα τεχνιτών κατασκευαστών τάφων και καφενεία μαζικής εστίασης λόγω του εθίμου του καφέ της παρηγοριάς που είναι μέρος των συνηθειών που απαρτίζουν τις κηδείες στην Ελλάδα. Κοντά στα νεκροταφεία υπάρχουν συνήθως ανθοπωλεία επειδή συνηθίζεται αφενός κατά την κηδεία να παρουσιάζονται στεφάνια με λουλούδια, αλλά και γενικά κατά την επίσκεψη των τάφων σε άλλες στιγμές, οι συγγενείς να φέρνουν λουλούδια. Πρόκειται για έναν τόπο μνήμης, σεβασμού και περισυλλογής, όπου οι ζωντανοί μπορούν να τιμήσουν τους αγαπημένους τους. Στην ιστορία, τα νεκροταφεία έχουν παίξει σημαντικό ρόλο σε όλες τις κοινωνίες, από τις αρχαίες νεκροπόλεις της Αιγύπτου και της Ελλάδας μέχρι τα σύγχρονα κοιμητήρια, αντανακλώντας θρησκευτικές πεποιθήσεις, κοινωνική τάξη και πολιτιστικές συνήθειες. Υπάρχουν διάφοροι τύποι νεκροταφείων: θρησκευτικά, συνδεδεμένα με εκκλησίες ή μοναστήρια, δημοτικά, ανοιχτά για όλους τους κατοίκους μιας πόλης, ή στρατιωτικά, αφιερωμένα σε στρατιώτες και ήρωες. Τα σύγχρονα νεκροταφεία συχνά περιλαμβάνουν πράσινους χώρους, δέντρα, μνημεία και μονοπάτια για τους επισκέπτες, προσφέροντας έναν χώρο γαλήνης και περισυλλογής.

## Εξωτερικοί σύνδεσμοι

* Υποβρύχιο νεκροταφείο, άρθρο της "Ελευθεροτυπίας".

Κατηγορία:Ταφικά έθιμα
*
Κατηγορία:Σχεδιασμένη δόμηση
Πατριάρχης Γρηγόριος Ζ΄

Ο **Πατριάρχης Γρηγόριος Ζ΄** (κατά κόσμον *Ζερβουδάκης*ή *Παπαδοσταυρινός*, 21 Σεπτεμβρίου 1850 - 17 Νοεμβρίου 1924) ήταν Αρχιεπίσκοπος Κωνσταντινουπόλεως, Νέας Ρώμης και Οικουμενικός Πατριάρχης, από τις 6 Δεκεμβρίου 1923 ως τις 17 Νοεμβρίου 1924.

## Βιογραφικά στοιχεία
Γεννήθηκε γύρω στο 1850 στο Σταυρί (Απολλωνία) της Σίφνου. Σπούδασε στη Θεολογική Σχολή της Χάλκης, από την οποία αποφοίτησε το 1882, αφού υπέβαλε διατριβή με τίτλο «Περί της γνησιότητος των τεσσάρων Ευαγγελίων». Υπηρέτησε στη Μητρόπολη Ρόδου από διάκονος μέχρι και πρωτοσύγκελος.

Το 1887 εξελέγη επίσκοπος Μυρέων, το 1892 μητροπολίτης Σερρών, το 1909 Μητροπολίτης Κυζίκου και το 1913 Μητροπολίτης Χαλκηδόνος. Κατά την περίοδο της Μικρασιατικής εκστρατείας, όταν το Οικουμενικό Πατριαρχείο αποφάσισε την ρήξη και την διακοπή σχέσεων με την Υψηλή Πύλη, ο Γρηγόριος διαφωνώντας με την απόφαση αυτή παραιτήθηκε από πρόεδρος του Εθνικού Μικτού Συμβουλίου και από την Ιερά Σύνοδο και αποσύρθηκε στην Μητρόπολή του.

Μετά την παραίτηση του Πατριάρχη Μελετίου Μεταξάκη (20 Σεπτεμβρίου 1923) συνεκλήθη η Σύνοδος του Πατριαρχείου για την πρώτη εκλογή Πατριάρχη μετά την υπογραφή της συνθήκης της Λωζάνης. Οι τουρκικές αρχές έθεσαν τον απαράβατο όρο ο εκλεγείς να έχει την τουρκική υπηκοότητα. Στις 6 Δεκεμβρίου 1923 συνήλθαν για την εκλογή νέου Πατριάρχη μόνο όσοι αρχιερείς διέμεναν στην Κωνσταντινούπολη. Φαίνεται ότι η προτίμηση των Ιεραρχών της Συνόδου στράφηκε στον Γρηγόριο, καθώς αυτός δεν είχε αναμειχθεί σε πολιτικά ζητήματα (Εθνική Άμυνα, εκλογή Μελετίου Μεταξάκη, κλπ) και μάλιστα διατηρούσε καλές σχέσεις με τον τουρκικό παρά­γοντα. Έτσι, τον έκριναν ως τον πλέον κατάλληλο για να αποκαταστήσει τις σχέσεις με την Μεταλωζάννεια Τουρκία και τον εξέλεξαν Πατριάρχη. Μετά την εκλογή του, ο Γρηγόριος έστειλε επιστολή αναγνώρισης στην Τουρκική Κυβέρνηση της Άγκυρας, αλλά ακολούθησαν επεισόδια καθώς ο παπα-Ευθύμ, λεγόμενος αρχηγός της «τουρκορθόδοξης Εκκλησίας», με τους οπαδούς του προσπάθησαν να ακυρώσουν την ενθρόνισή του.

Τελικά ο Γρηγόριος ενθρονίστηκε στις 30 Δεκεμβρίου 1923 και στις 19 Φεβρουαρίου 1924 Συνοδικό Δικαστήριο καθαίρεσε τον παπα-Ευθύμ για «φατρία καί στάση». Επίσης καθαιρέθηκε ο Μητροπολίτης Χαλδίας Βασίλειος, ο οποίος οργάνωνε «Εκκλησία» στην Αμερική, χωρίς άδεια του Οικουμενικού Πατριαρχείου. Με ενέργειές του προς την Ελληνική Κυβέρνηση, προσπάθησε να αποφευχθεί η απέλαση κληρικών με βάση την συμφωνηθείσα ανταλλαγή πληθυσμών. Τέλος, αναγνωρίστηκε το αυτοκέφαλο της Εκκλησίας της Πολωνίας, ιδρύθηκαν οι Μητροπόλεις Πριγκηποννήσων, Κεντρώας Ευρώπης και Αυστραλίας και υιοθετήθηκε από το Οικουμενικό Πατριαρχείο το γρηγοριανό ημερολόγιο.

Τον Σεπτέμβριο του 1924, ο Πατριάρχης Γρηγόριος Ζ΄ παρουσίασε χολολιθίαση που εξελίχθηκε σε αποφρακτικό ίκτερο που δεν μπόρεσε να αντιμετωπιστεί, και έτσι πέθανε στις 17 Νοεμβρίου του ίδιου έτους.

## Παραπομπές


## Πηγές
* 

Γρηγοριος Ζ΄
Γρηγοριος Ζ΄
Γρηγοριος Ζ΄
Γρηγοριος Ζ΄
Γρηγοριος Ζ'
Γρηγοριος Ζ
Κατηγορία:Επίσκοποι του 20ού αιώνα
Τζοβάνι Ριτσιόλι

Ο **Τζοβάνι Μπατίστα Ριτσιόλι** (, Φερράρα 17 Απριλίου 1598 – Μπολόνια 25 Ιουνίου 1671) ήταν Ιταλός αστρονόμος, που ανήκε στο θρησκευτικό τάγμα των Ιησουιτών από το 1614. Υπήρξε ο πρώτος άνθρωπος που μέτρησε την επιτάχυνση ενός σώματος σε ελεύθερη πτώση.

Στις αστρονομικές του μελέτες συνεργάσθηκε συχνά με τον Φραντσέσκο Μαρία Γκριμάλντι. Το σημαντικότερο έργο του θεωρείται το ***[[Νέα Αλμαγέστη|Almagestum novum]]*** (1651). Από θρησκευτική αναγκαιότητα αντιτάχθηκε στις απόψεις του Κοπέρνικου (Ηλιοκεντρική θεωρία), αλλά τόνισε την αξία της «ως απλής υποθέσεως».

Με τον Γκριμάλντι μελέτησαν πολύ τη Σελήνη, και σε αυτούς οφείλονται τα περισσότερα ονόματα των χαρακτηριστικών της σεληνιακής επιφάνειας (κρατήρων, κλπ.). Επίσης, ο Ριτσιόλι παρατήρησε τον Κρόνο και υπήρξε ο πρώτος που σημείωσε ότι ο Μιζάρ είναι διπλός αστέρας.

Παρά τη δεδηλωμένη αντίθεσή του στη θεωρία του Κοπέρνικου, ο Ριτσιόλι έδωσε το όνομά του σε ένα πολύ μεγάλο κρατήρα της Σελήνης, και σε άλλους κρατήρες έδωσε τα ονόματα οπαδών της ηλιοκεντρικής θεωρίας (Κέπλερ, Γαλιλαίος, κλπ.). Κοντά σε αυτούς οι Ριτσιόλι και Γκριμάλντι επέλεξαν τους κρατήρες στους οποίους έδωσαν τα δικά τους ονόματα, ενώ κρατήρες που τους βάφτισαν με τα ονόματα άλλων Ιησουιτών αστρονόμων βρίσκονται σε άλλο μέρος της Σελήνης, κοντά στον κρατήρα Τύχωνα. Αυτές οι επιλογές θεωρούνται από μερικούς ως κρυφή συμπάθεια για το ηλιοκεντρικό σύστημα, την οποία ως Ιησουίτης δεν μπορούσε να εκφράσει δημοσίως.

Μεταξύ των ετών 1644 και 1656 ο Ριτσιόλι πραγματοποίησε τοπογραφικές μετρήσεις με τον Γκριμάλντι, προσδιορίζοντας τιμές για την περιφέρεια της Γης. Ωστόσο, αδυναμίες της μεθόδου τους προκάλεσαν σφάλματα μεγαλύτερα στο μήκος της μοίρας ενός μεσημβρινού από ό,τι είχε ο Σνέλλιους λίγα χρόνια νωρίτερα: το σφάλμα του Σνέλλιους ήταν 4 χλμ., ενώ του Ριτσιόλι πάνω από 10 χλμ. (Hoefer 1873).

Εκτός από το *Almagestum novum*, άλλα συγγράμματα του Ριτσιόλι είναι τα εξής:

* *Geographiae et hydrographiae reformatae libri* (1661)
* *Astronomia reformata* (1665)
* *Chronologia reformata* (1669)
* *Tabula latitudinum et longitudinum* (εκδόθηκε μεταθανάτια, το 1689).

## Αναφορές
* Ferdinand Hoefer: *Historie de l'astronomie*, Παρίσι 1873

Κατηγορία:Ιταλοί αστρονόμοι
Κατηγορία:Ιησουίτες
Κατηγορία:Ρωμαιοκαθολικοί ιερείς
Κατηγορία:Αστρονόμοι του 17ου αιώνα
Αλληλασφάλεια (ναυτιλία)

Στη θαλάσσια ασφάλιση με τον όρο **αλληλασφάλεια** χαρακτηρίζεται η αμοιβαία ασφάλιση πλοίου και πληρώματος έναντι κάποιων κινδύνων, συνηθέστερα όμως για κινδύνους πολέμου.

Στις 19 Αυγούστου 1960 συστήθηκε στο Λονδίνο η "Ελληνική Αλληλασφάλεια εκ κινδύνων πολέμου", (Hellenic Mutual War Risks Association Ltd) με μέριμνα της Επιτροπής Ναυτιλιακής Συνεργασίας Λονδίνου η οποία και άρχισε να λειτουργεί από 1 Ιανουαρίου 1961.

Η εν λόγω ασφαλιστική έχει χαρακτήρα αμοιβαίας ασφάλισης και καλύπτει τα πλοία έναντι πολεμικών κινδύνων σε περιόδους ειρήνης, με δυνατότητα κάλυψης και των πληρωμάτων των ίδιων πλοίων από ίδιους κινδύνους.

Κατηγορία:Θαλάσσια ασφάλιση
Διάκονος

μικρογραφία|394x394px|Ορθόδοξος διάκονος
Ο όρος **διάκονος** σημαίνει κατά βάση «υπηρέτης». Στην ορολογία των χριστιανικών εκκλησιών σημαίνει είτε τον χριστιανό ως υπηρέτη του Θεού, είτε το εκκλησιαστικό αξίωμα.

## Στην Παλαιά Διαθήκη
Έχει κοσμική σημασία αναφερόμενο στον υπηρέτη του βασιλέως. Στο βιβλίο των Παροιμιών, δηλώνει τον υπηρέτη των σοφών.

Στον Ιώσηπο για πρώτη φορά υπάρχει η σύνδεση με τον Θεό, του διακόνου.

## Στην Καινή Διαθήκη
Στην Καινή Διαθήκη χρησιμοποιείται ο όρος με διάφορες έννοιες όπως, υπηρέτης, διάκονος του βασιλιά, διάκονος του Ευαγγελίου, διάκονος της Εκκλησίας, διάκονος της Καινής Διαθήκης, του Θεού, του Χριστού, της δικαιοσύνης, του Κυρίου.

Οι ασκούντες το ομώνυμο εκκλησιαστικό λειτούργημα είναι οι Επίσκοποι και οι Πρεσβύτεροι ως λειτουργοί της Εκκλησίας, κι έτσι, δηλαδή *διάκονοι*, προσφωνούνται από τον Παύλο και στις Αποστολικές Διαταγές.
Ως βαθμός ιεροσύνης αναφέρεται ο *διάκονος* στην Α' Επιστολή προς Τιμόθεο και στην Επιστολή προς Φιλιππησίους
Όσον αφορά τις Πράξεις των Αποστόλων η εκλογή των επτά διακόνων δεν δηλώνει τον ιερατικό βαθμό, αλλά την υπηρεσία προς τους πτωχούς, αξίωμα εκκλησιαστικό. Παράλληλα κήρυτταν το Ευαγγέλιο, όπως βλέπουμε με τους Στέφανο και Φίλιππο.
Στις ευχές της χειροτονίας του διακόνου από τις Αποστολικές Διαταγές μέχρι τους βυζαντινούς χρόνους γίνεται αυτή η συσχέτιση με τους επτά διακόνους ή τον Στέφανο, όμως πιο πολύ για να τονισθεί η διακονία και το έργο της διακονίας παρά ο ιερατικός βαθμός. 
Ιερατικό χαρακτήρα απέκτησε από την εποχή των Αποστόλων, όπως βλέπουμε τουλάχιστον στην Α' Επιστολή προς Τιμόθεο

## Ως εκκλησιαστικό αξίωμα
Στην Ορθόδοξη Εκκλησία, **Ιεροδιάκονος** ή **Διάκονος** (κοινώς **Διάκος**) είναι ο κληρικός που φέρει τον πρώτο βαθμό της ιεροσύνης.

Διάκονοι με ιερατικό βαθμό αναφέρονται από τους Ιγνάτιο Αντιοχείας, Πολύκαρπο Σμύρνης, Κλήμεντα τον Αλεξανδρέα, Κυπριανό, Ιππόλυτο, Μέγα Αθανάσιο κ.λ.π. Πολλοί εξ αυτών συμμετείχαν και στις εργασίες τοπικών και οικουμενικών Συνόδων.

## Παραπομπές


## Πηγές
* Πρωτοπρεσβύτερου Δημήτριου Βακάρου, Η ιεροσύνη στην εκκλησιαστική γραμματεία των πέντε πρώτων αιώνων, Θεσσαλονίκη 1986, σελ. 169-171, 179-183, 250-263

## Δείτε επίσης

* Αρχιδιάκονος
Ιερέας

**Ιερέας** (αρχ.: *ἱερεύς*) είναι ένας θρησκευτικός λειτουργός που εξουσιοδοτείται να εκτελεί λειτουργικά, ποιμαντικά και διοικητικά καθήκοντα που αντιστοιχούν στο βαθμό της ιεροσύνης που φέρει.
thumb|250px|right|Έλληνας Ορθόδοξος ιερέας

## Περιγραφή
Το επάγγελμα του ιερέα θεωρείται ειδικότερα λειτούργημα και τα καθήκοντα του ορίζονται από το ορθόδοξο χριστιανικό δόγμα, τους αποστολικούς και συνοδικούς κανόνες, την Ιερά Παράδοση και τον Καταστατικό Χάρτη της Εκκλησίας της Ελλάδας ή τους ανάλογους ιερούς κανόνες άλλων επίσημα αναγνωρισμένων δογμάτων.

Ο κληρικός -δια μέσω του Θεού- τελεί την Θεία Λειτουργία και άλλες ακολουθίες, εκφωνεί το κατά περίπτωση κήρυγμα, τελεί το μυστήριο της εξομολόγησης, μέσω του οποίου αφαιρούνται όλα τα παραπτώματα του εξομολογουμένου και δίνονται νουθεσίες για την μετέπειτα ζωή του. Ο ιερέας συντελεί στη σωτηρία των ανθρώπων και στη μακαριότητα της κοινωνίας τους με τον Θεό.

Ως εφημέριος, οργανώνει τη ζωή της ενορίας του, δημιουργεί κοινωνικές και φιλανθρωπικές εκδηλώσεις και δρα ως κινητήριος μοχλός για την προσέγγιση, την επικοινωνία και την αλληλοκατανόηση των ανθρώπων. Επίσης, φροντίζει ο ιερός ναός να γίνει χώρος λατρείας και έμπρακτης χριστιανικής αγάπης και παίρνει πρωτοβουλίες για τη θεραπεία ή την προσωρινή ανακούφιση των ευάλωτων ή κοινωνικά αποκλεισμένων κοινωνικών ομάδων και ατόμων.

## Χριστιανισμός

### Ανατολική Ορθόδοξη και Ρωμαιοκαθολική εκκλησία
**Ιερέας**, **Πρεσβύτερος** ή **παπάς** στην Ορθόδοξη και στη Ρωμαιοκαθολική Εκκλησία είναι ο κληρικός που φέρει τον δεύτερο βαθμό της ιεροσύνης. 

Μπορεί να τελεί όλα τα μυστήρια πλην της χειροτονίας, η οποία τελείται μόνο από επίσκοπο, και της εξομολόγησης, για την οποία στην Ορθόδοξη Εκκλησία χρειάζεται ειδική άδεια από τον επίσκοπο. Στην Ορθόδοξη Εκκλησία ιερέας μπορεί να είναι μόνο άνδρας είτε έγγαμος είτε άγαμος. Ο έγγαμος πρέπει να έχει παντρευτεί πριν τη χειροτονία του, ενώ ο άγαμος είναι συχνά και μοναχός. Στη Ρωμαιοκαθολική Εκκλησία ο ιερέας είναι υποχρεωτικά άγαμος άνδρας. 

Ο αντίστοιχος αγγλικός όρος *priest* σημαίνει «πρεσβύτερος», αν και έχει ταυτιστεί με το λατινικό *sacerdos* που σημαίνει «ιερέας».

### Προτεσταντικές εκκλησίες
Στις περισσότερες προτεσταντικές εκκλησίες που έχουν ειδικό ιερατείο οι ιερείς είναι έγγαμοι, ενώ σε αρκετές επιτρέπεται και η χειροτονία γυναικών.

## Δείτε επίσης
* Πρεσβύτερος
* Πρωτοπρεσβύτερος
* Αρχιμανδρίτης

## Πηγές
* *Καθολική Εγκυκλοπαίδεια*, λήμμα "Priest" .

Κατηγορία:Θρησκευτικοί τίτλοι και βαθμοί
Κατηγορία:Επτά μυστήρια
Κατηγορία:Ορθοδοξία
Πρωτοπρεσβύτερος

**Πρωτοπρεσβύτερος** στην Ορθόδοξη Εκκλησία είναι οφφίκιο που αποδίδεται σε έγγαμο μόνο κληρικό που φέρει τον δεύτερο βαθμό της ιεροσύνης. Είναι ο ανώτερος βαθμός στον οποίο μπορεί να φτάσει έγγαμος κληρικός. Διακρίνεται από τον πρεσβύτερο, καθώς φοράει επιγονάτιο και σταυρό. Ευρίσκεται μετά τον Πρεσβύτερο και διαφορετικα λεγεται και Πρωθιερέας. Ξεχωρίζει για την έντονη ποιμαντική του δραστηριότητα στις ενορίες με έμφαση στο κοινωνικό έργο, την ιερά εξομολόγηση, τις ομιλίες, τη στήριξη των ασθενέστερων κοινωνικών ομάδων, την εμψύχωση της νεολαίας και τη λειτουργική ζωή.

## Άλλες ονομασίες
Άλλες ονομασίες που έχει το οφφίκιο του πρωτοπρεσβύτερου είναι: του *Πρωτοπαπά*, του *Αρχιπρεσβυτέρου*, του *Πρώτου τη τάξει των πρεσβυτέρων*, του *Πρωθιερέως*, του *Ηγουμένου των πρεσβυτέρων*.

## Ποιος το χορηγεί
Το χορηγεί με χειροθεσία και ευχή ο Πατριάρχης ή ο Επίσκοπος στους εγγάμους πρεσβυτέρους που έχουν ενεργό το Μέγα και Ιερό Μυστήριο του γάμου.

## Καταγωγή αξιώματος
Αρχικά φαίνεται πως δινόταν από τον επίσκοπο στον πρεσβύτερο λόγω των πρεσβειών της χειροτονίας. Στη Δύση όμως κάτι τέτοιο θεωρείτο παράβαση της κανονικής τάξεως. Η εν Αντιοχεία Σύνοδος (ή Σύνοδος Αντιοχείας) το 341, επικαλούμενη και "Σύνοδος εγκαινίων", κάνει λόγω για εκλογή *πρωτοπαπάδων* αντί επισκόπων σε μικρές πόλεις ή κώμες, καθώς και ο Εκκλησιαστικός ιστορικός Σωκράτης. Επομένως πρέπει να υπάρχουν στην Εκκλησία πριν το 341 οι πρωτοπρεσβύτεροι. Στην Δύση και πιο ειδικά στην Εκκλησία της Ρώμης απαντάται το αξίωμα από τον 5ο αιώνα. Στις δυτικές εκκλησιαστικές επαρχίες πρωτοπρεσβύτεροι τοποθετούνταν στις επαρχίες των μεγάλων πόλεων λόγω της αύξησης του πληθυσμού τους. Αρχαίες κοπτικές επιγραφές και όστρακα μας πληροφορούν πως ο θεσμός υπήρχε στην πρωτοχριστιανική Αίγυπτο.

## Καθήκοντα-αρμοδιότητες
Ήταν αμέσως μετά τον επίσκοπο, τον οποίο αναπλήρωνε στα καθήκοντά του κατά τη χηρεία της επισκοπής, ενώ τελούσε το βάπτισμα κατά την απουσία του επισκόπου. Δεν τεκμηριώνεται η άποψη πως δικαιούτο να διαδεχθεί τον επίσκοπο.
Λάμβαναν διάφορα αξιώματα, όπως του έκδικου, του οικονόμου, του νοτάριου, του έξαρχου. Παλαιότερα ο έγγαμος κληρικός μπορούσε να ανέλθει στο αξίωμα του Επισκόπου.

## Πηγές
* Πρωτοπρεσβυτέρου Δημητρίου Βακάρου, Η ιεροσύνη στην εκκλησιαστική γραμματεία των πέντε πρώτων αιώνων, Θεσ/κη 1986, σελ.277-283

## Δείτε επίσης
* Πρεσβύτερος
* Πρωθιερέας

Κατηγορία:Χριστιανικοί θρησκευτικοί τίτλοι και βαθμοί
Πρεσβύτερος

μικρογραφία|308x308εσ|Πρεσβύτερος

Ο όρος **πρεσβύτερος** αναφέρεται κυριολεκτικά σε ένα άτομο γεροντότερο, μεγαλύτερο σε ηλικία από κάποιο άλλο. Ειδικότερα, προσδιορίζει ένα θρησκευτικό λειτουργό, δημογέροντα, πρόεδρο σωματείου ή δάσκαλο. Ως ιστορική αναφορά, μπορεί να περιγράφει ένα μέλος της ρωμαϊκής συγκλήτου ή ενός ιουδαϊκού συμβουλίου.

## Χριστιανισμός
Στην Ορθόδοξη Εκκλησία και την Ρωμαιοκαθολική Εκκλησία το αξίωμα του πρεσβυτέρου ταυτίζεται με εκείνο του ιερέα. Στους Μάρτυρες του Ιεχωβά δεν υφίσταται τάξη κληρικών ή ιερέων και ο *πρεσβύτερος* —όρος συνώνυμος με τον *επίσκοπο*— έχει την ευθύνη της ποίμανσης των μελών της τοπικής εκκλησίας.

## Δείτε επίσης
* Επίσκοπος
* Πρωτοπρεσβύτερος
* Αρχιμανδρίτης

Κατηγορία:Χριστιανικοί θρησκευτικοί τίτλοι και βαθμοί
Ριχάρδος Ορσίνι

Ο **Ριχάρδος Ορσίνι** ηταν μέλος της Οικογένειας Ορσίνι και Παλατινός Κόμης της Ρώμης. Νυμφεύθηκε την κόρη του Μαργαριτώνη του Μπρίντιζι, ναυάρχου της Σικελίας., στον οποίο ο Βασιλιάς της Σικελίας Γουλιέλμος Β΄ παραχώρησε το 1185 την Κεφαλληνία και τη Ζάκυνθο ως ανταμοιβή για τις υπηρεσίες του ως Ναυάρχου στο Βασίλειό του. Μετά τη φυλάκιση και το θάνατο του Μαργαριτώνη το 1195, τα δικαιώματα στην παλατινή κομητεία πέρασαν στην κόρη του.

Ο Ριχάρδος είχε δυο γιούς και μάλλον δυο κόρες. Ο μεγαλύτερος γιος του, Ματθαίος Α΄ Ορσίνι, έγινε στη συνέχεια Παλατινός κόμης Κεφαλληνίας και Ζακύνθου μετά τον θάνατο του παππού του το 1195.. Ο άλλος, ο Θεόδωρος, πιθανότατα έγινε πατριάρχης Αντιοχείας από το 1180 μέχρι το 1182 με το όνομα Θεοδόσιος ο Γ΄.

## Παραπομπές


## Βιβλιογραφία
* Enciclopedia genealogica del Mediterraneo.Libro d'Oro della Nobiltà Mediterranea.
* Ιστορία της Επτανήσου, Μέρος Α΄,Παναγιώτης Χιώτης, Κέρκυρα 1863
* «Ιστορία της Ζακύνθου», Λεωνίδας Χ. Ζώης, Αθήνα 1955

Κατηγορία:Παλατινοί κόμητες της Κεφαλονιάς και της Ζακύνθου
Κατηγορία:Οικογένεια Ορσίνι
Βρονταμάς Λακωνίας

Ο **Βρονταμάς** είναι πεδινός οικισμός σε απόσταση 38 χιλ. από την Σπάρτη, της επαρχίας Λακεδαίμονος, Ν. Λακωνίας. Έχει 757  κατοίκους (απογραφή 2001) και υψόμετρο 140 μ. Αναπτύχθηκε οικιστικά, με χρήματα μεταναστών στην Αμερική στις αρχές του περασμένου αιώνα. Εύκολα  αναγνωρίζει κανείς στις κατοικίες την τυπολογία και αρχιτεκτονική των Λαγκαδιανών μαστόρων.

Οι κάτοικοι στην πλειοψηφία ασχολούνται με την γεωργία, ενώ συμπληρώνουν το εισόδημά τους με την κτηνοτροφία και μελισσοκομία. Καλλιεργούν ελιές –κυρίως βρώσιμες Καλαμών- αμπέλια από τα οποία παράγεται το χαρακτηριστικό κρασί της περιοχής, ενώ ο κάμπος που διασχίζεται από τον Ευρώτα προμηθεύει την περιοχή με τα οπωρικά. Στις όχθες του φυτρώνουν πλατάνια, ιτιές, καλάμια και αγριολούλουδα, ενώ στην πανίδα του εντάσσονται η πέρδικα, το κοτσύφι, η καρακάξα, η κουκουβάγια, το αηδόνι κ.ά. 

Σε κοντινή απόσταση ευρίσκεται το "Παλιομονάστηρο", σπηλαιώδης ναός του 1.100 μ.Χ. με βυζαντινές τοιχογραφίες. Εδώ το 1825 οι κάτοικοι (περίπου 400), προκειμένου να αποφύγουν την επιδρομή  και τις σφαγές  του Ιμπραήμ, εγκλείστηκαν και κάηκαν ζωντανοί από τον επιδρομέα. Η μνήμη τους τιμάται στις 15 Σεπτεμβρίου κάθε χρόνο με όλες τις απαραίτητες τιμές.

Κατηγορία:Χωριά της περιφερειακής ενότητας Λακωνίας
Κατηγορία:Δήμος Ευρώτα
Νοσοκομείο ΑΧΕΠΑ

Το **Πανεπιστημιακό Γενικό Νοσοκομείο ΑΧΕΠΑ** (από τα αρχικά των λέξεων **A**merican **H**ellenic **E**ducational **P**rogressive **A**ssociation που μεταφράζεται ως Αμερικανικός Ελληνικός Εκπαιδευτικός Προοδευτικός Σύνδεσμος) είναι το δεύτερο μεγαλύτερο νοσοκομείο της Θεσσαλονίκης μετά το Ιπποκράτειο και ένα από τα μεγαλύτερα της Ελλάδας. Συνεργάζεται με το Αριστοτέλειο Πανεπιστήμιο Θεσσαλονίκης. Αποτελεί νοσοκομείο ειδικών παθήσεων.

Αποτελεί Νομικό Πρόσωπο Δημοσίου Δικαίου (ΝΠΔΔ) το οποίο υπόκειται στον έλεγχο και την εποπτεία της 4ης Υγειονομική Περιφέρεια Μακεδονίας και Θράκης, ως ανεξάρτητη υπηρεσιακή μονάδα με διοικητική και οικονομική αυτοτέλεια. Η κεντρική υπηρεσία του ΑΧΕΠΑ εδρεύει στο χώρο του Αριστοτέλειου Πανεπιστημίου Θεσσαλονίκης, επί της οδού Στίλπωνος Κυριακίδη 1. Το οικόπεδο στο οποίο βρίσκονται τα κτίρια του νοσοκομείου έχει έκταση 36.000 τ.μ., ενώ η δομημένη επιφάνεια όλων των στεγασμένων χώρων του έχει έκταση 50.000 τ.μ., οι οποίοι οικοδομήθηκαν σε διαφορετικές χρονικές περιόδους στο πέρασμα των χρόνων προκειμένου να καλύψουν τις συνεχώς αυξανόμενες ανάγκες του νοσοκομείου.

## Ιστορία
Το **ΑΧΕΠΑ** ιδρύθηκε το 1947 με την οικονομική υποστήριξη της ΑΧΕΠΑ, ελληνοαμερικανικής φιλανθρωπικής οργάνωσης των ΗΠΑ. Μέχρι τότε η Ιατρική σχολή του Αριστοτελείου Πανεπιστημίου Θεσσαλονίκης λειτουργούσε σε παλιά Νοσοκομεία, σε αποθήκες καπνού και σε διάφορα άλλα κτίρια. Το 1947 η οργάνωση ΑΧΕΠΑ ενίσχυσε την ίδρυση ενός σύγχρονου νοσοκομείου στην περιοχή της Θεσσαλονίκης, το οποίο εγκαινιάστηκε το 1951 στην γιορτή των 25 χρόνων από την ίδρυση του ΑΠΘ. Πρακτικά όμως η λειτουργία του ξεκίνησε τον Μάρτιο του 1953.

Αρχικά το νοσοκομείο αποτελούνταν από δύο διώροφες πτέρυγες και είχε συνολικά 120 κρεβάτια, τρεις χειρουργικές κλινικές, μία Παθολογική Κλινική και τέσσερα εργαστήρια (Ακτινολογικό, Μικροβιολογικό, Βιολογικής Χημείας και Παθολογοανατομικό), σύμφωνα με τις προδιαγραφές και τις απαιτήσεις των δωρητών. Οι αυξανόμενες ανάγκες σε ιατροφαρμακευτική περίθαλψη του πληθυσμού της Θεσσαλονίκης και γενικότερα της Μακεδονίας οδήγησαν στην συνεχή επέκταση του Νοσοκομείου. Η πτέρυγα της παιδιατρικής κλινικής ανεγέρθηκε με δωρεά της σουηδικής φιλανθρωπικής οργάνωσης Raedda Barnen προς το Αριστοτέλειο Πανεπιστήμιο Θεσσαλονίκης. Ακόμη ανάμεσα στους μεγάλους ευεργέτες του Νοσοκομείου συγκαταλέγονται η Φούλα Καλλιτσάντση, ο Παρίσης Καλλιτσάντσης, ο Γεώργιος Παντελάκης, ο νευρολόγος Θωμάς Τέγος και το Σωματείο για τη φροντίδα των ατόμων με νευρομυικές παθήσεις MDA Ελλάς.

Το 2016 παραδόθηκε ανακαινισμένη η Β΄ πανεπιστημιακή παιδιατρική κλινική. Οι οκτάκλινοι θάλαμοι έγιναν δίκλινοι, με εσωτερικούς χώρους υγιεινής. Η δύναμη της κλινικής σήμερα είναι 60 κλίνες, εκ των οποίων οι 20 είναι στο ογκολογικό τμήμα. Κάθε χρόνο εξετάζονται στα τακτικά και επείγοντα εξωτερικά ιατρεία, περί τα 14.000 παιδιά και νοσηλεύονται ετησίως περί τα 3.000 παιδιά.

## Κλινικές

## Εργαστήρια

## Δείτε επίσης
* Αριστοτέλειο Πανεπιστήμιο Θεσσαλονίκης
* Κατάλογος νοσοκομείων της Ελλάδας

## Παραπομπές


## Εξωτερικοί Σύνδεσμοι
* Επίσημος διαδικτυακός τόπος του Νοσοκομείου ΑΧΕΠΑ

Αχεπα
Αχεπα
Μαρία Καλουτά

Η **Μαρία Καλουτά** (Αγρίνιο, 1916 - Αθήνα, 29 Οκτωβρίου 2006) ήταν Ελληνίδα ηθοποιός και θιασάρχης.

## Βιογραφία
Στο θέατρο πρωτοεμφανίζεται το 1926 σε νεαρή ηλικία μαζί με την αδελφή της Άννα, με την οποία δημιουργούν τα περίφημα "Καλουτάκια" και συνεχίζουν την καλλιτεχνική πορεία μαζί για 40 χρόνια. Εμφανίστηκε σε ελληνικές κινηματογραφικές ταινίες και τηλεοπτικές παραγωγές. Το 1967 παντρεύτηκε το νομικό σύμβουλο του Δήμου Αθηναίων Δημήτρη Κωνσταντόπουλο και εγκατέλειψε για πάντα το θεατρικό σανίδι. Τα τελευταία χρόνια ήταν κατάκοιτη και τελικώς πέθανε στις 29 Οκτωβρίου 2006. Κηδεύτηκε στο Πρώτο Νεκροταφείο Αθηνών.

## Φιλμογραφία

## Πηγές
* Έλληνες - Ελληνίδες ηθοποιοί
* Θόδωρος Έξαρχος: "Έλληνες ηθοποιοί - Αναζητώντας τις ρίζες", Βραβείο Ακαδημίας Αθηνών

## Παραπομπές

## Εξωτερικοί σύνδεσμοι
* Εγκαίνια του νέου θεάτρου «Καλουτά».http://mam.avarchive.gr/portal/digitalview.jsp?get_ac_id=1088&thid=1552

Κατηγορία:Ελληνίδες ηθοποιοί κινηματογράφου
Κατηγορία:Ελληνίδες ηθοποιοί θεάτρου
Κατηγορία:Ελληνίδες ηθοποιοί ραδιοφώνου
Κατηγορία:Ελληνίδες ηθοποιοί μουσικού θεάτρου